ประกาศสำนักนายกรัฐมนตรี เรื่อง กำหนดให้การเวนคืนอสังหาริมทรัพย์ในท้องที่ตำบลละหาร อำเภอปลวกแดง จังหวัดระยอง เป็นกรณีที่มีความจำเป็นโดยเร่งด่วน

ประกาศสำนักนายกรัฐมนตรี
ประกาศสำนักนายกรัฐมนตรี
เรื่อง
กำหนดให้การเวนคืนอสังหาริมทรัพย์ในท้องที่ตำบลละหาร
อำเภอปลวกแดง
จังหวัดระยอง เป็นกรณีที่มีความจำเป็นโดยเร่งด่วน[๑]
 

ตามที่ได้ประกาศใช้บังคับพระราชกฤษฎีกากำหนดเขตที่ดินในบริเวนที่ที่จะเวนคืนในท้องที่ตำบลละหาร
อำเภอปลวกแดง จังหวัดระยอง พ.ศ. ๒๕๔๖ เพื่อก่อสร้างระบบผันน้ำอ่างเก็บน้ำคลองใหญ่ 
อ่างเก็บน้ำหนองปลาไหล ตามโครงการคลองใหญ่แล้ว นั้น

อธิบดีกรมชลประทานผู้เป็นเจ้าหน้าที่เวนคืนตามพระราชกฤษฎีกาดังกล่าวได้พิจารณาแล้วเห็นว่า
การก่อสร้างระบบผันน้ำอ่างเก็บน้ำคลองใหญ่  อ่างเก็บน้ำหนองปลาไหลดังกล่าวเป็นกรณีที่มีความจำเป็นโดยเร่งด่วน
เพื่อประโยชน์ในการส่งน้ำให้กับพื้นที่การเกษตร อุตสาหกรรม และการอุปโภคบริโภค
รวมทั้งพัฒนาลุ่มน้ำระยองให้เป็นแหล่งน้ำเสริมอ่างเก็บน้ำหนองปลาไหลด้วย
ซึ่งหากการเวนคืนเนิ่นช้าไปจะเป็นอุปสรรคอย่างมากแก่การพัฒนาเศรษฐกิจและสังคม

ดังนั้น อาศัยอำนาจตามความในมาตรา ๑๑
วรรคหนึ่ง แห่งพระราชบัญญัติการชลประทานหลวง พุทธศักราช ๒๔๘๕
ซึ่งแก้ไขเพิ่มเติมโดยพระราชบัญญัติการชลประทานหลวง (ฉบับที่ ๕) พ.ศ. ๒๕๓๐
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๑ มาตรา ๓๕ มาตรา ๓๖ มาตรา ๔๘ มาตรา ๔๙ และมาตรา ๕๐
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย ประกอบกับมาตรา ๑๓
วรรคหนึ่ง แห่งพระราชบัญญัติว่าด้วยการเวนคืนอสังหาริมทรัพย์ พ.ศ. ๒๕๓๐
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๕ มาตรา ๔๘ และมาตรา ๔๙
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย คณะรัฐมนตรีโดยมติเมื่อวันที่
๒๒ มิถุนายน พ.ศ. ๒๕๔๗ จึงกำหนดให้การเวนคืนอสังหาริมทรัพย์ในท้องที่ตำบลละหาร
อำเภอปลวกแดง จังหวัดระยอง ตามพระราชกฤษฎีกากำหนดเขตที่ดินในบริเวณที่ที่จะเวนคืน
ในท้องที่ตำบลละหาร อำเภอปลวกแดง จังหวัดระยอง พ.ศ. ๒๕๔๖
เป็นกรณีที่มีความจำเป็นโดยเร่งด่วน เพื่อให้เจ้าหน้าที่หรือผู้ซึ่งได้รับมอบหมายจากเจ้าหน้าที่มีอำนาจเข้าครอบครองหรือใช้อสังหาริมทรัพย์นั้นตามพระราชบัญญัติว่าด้วยการเวนคืนอสังหาริมทรัพย์
พ.ศ. ๒๕๓๐ ได้


ประกาศ
ณ วันที่ ๒๘ กรกฎาคม พ.ศ. ๒๕๔๗
พันตำรวจโท
ทักษิณ ชินวัตร
นายกรัฐมนตรี







































ศุภชัย/พิมพ์
๑๙
ตุลาคม ๒๕๔๗
ศุภสรณ์/ธัญกมล/ตรวจ
๓
พฤศจิกายน ๒๕๔๗
A+B

วิมล/ปรับปรุง
๒๙
ตุลาคม ๒๕๕๗





[๑] ราชกิจจานุเบกษา เล่ม ๑๒๑/ตอนพิเศษ ๘๘
ง/หน้า ๑/๖ สิงหาคม ๒๕๔๗